Διαδικτυακή διάλεξη κ. Άννας Ταμπάκη – Τετάρτη 30 Απριλίου 2025

Στο πλαίσιο του μαθήματος του κ. Κωνσταντινίδη, *Ιστορία του ευρωπαϊκού θεάτρου: από τον Διαφωτισμό ως τον Πρώτο Παγκόσμιο Πόλεμο* ΘΠΑΦ102, την **Τετάρτη 30 Απριλίου 2025** και ώρες **12:00-14:00**, η  κ. **Άννα Ταμπάκη**, Ομότιμη Καθηγήτρια θεατρολογίας-ιστορίας του θεάτρου, Τμήμα Θεατρικών Σπουδών, ΕΚΠΑ, θα δώσει διαδικτυακή διάλεξη με θέμα:

***«Το θέατρο του ευρωπαϊκού Διαφωτισμού και οι όψεις του»***

Η διάλεξη είναι ανοιχτή σε κάθε ενδιαφερόμενο.

Τμήμα Φιλολογίας is inviting you to a scheduled Zoom meeting.

Topic: Διάλεξη Άννας Ταμπάκη
Time: Apr 30, 2025 11:45 AM Athens
Join Zoom Meeting
<https://uoc-gr.zoom.us/j/6277472356?pwd=Wrqeog0jcF7IalyijuXvgHKIoLnLQE.1&omn=81098841511>

Meeting ID: 627 747 2356
Passcode: 851604

Περίληψη

Το θέατρο βρίσκεται στο επίκεντρο της κοινωνικής ζωής αλλά και του φιλοσοφικού στοχασμού της μακράς περιόδου του Διαφωτισμού. Από τις εν πρώτης όψεως ανάλαφρες κωμωδίες του Marivaux, το *dramma per musica* του Μεταστάσιου ως τις δημοκρατικές και αντιτυραννικές τραγωδίες του Βολταίρου και του Vittorio Alfieri, από το πνεύμα κριτικής που πυροδότησε ο Beaumarchais και από το γερμανικό προρομαντικό ρεύμα της «Θύελλας και Ορμής» (Sturm und Drang) ως τον επαναστατικό νεοκλασικισμό, την έννοια του «υψηλού» του Schiller και τη μεταστροφή του Goethe στο πνεύμα του κλασικού, όλα αυτά θα σκιαγραφηθούν διαδοχικά.

Βιογραφικό σημείωμα

**Άννα Ταμπάκη**

Γεννήθηκε στον Πειραιά. Aπόφοιτος της Eλληνο-Γαλλικής Σχολής «Jeanne d’Arc», πτυχιούχος Ελληνικής και Γαλλικής Φιλολογίας της Φιλοσοφικής Σχολής Aθηνών, συνέχισε ως υπότροφος της Γαλλικής Kυβερνήσεως μεταπτυχιακές σπουδές σε γαλλικά πανεπιστήμια (Université de Clermont II, νυν Université Blaise Pascal, Université Paris Sorbonne-Paris IV) και εξειδικεύθηκε στους τομείς της γαλλικής, συγκριτικής και νεοελληνικής φιλολογίας.

Υπήρξε μαθήτρια του Κ. Θ. Δημαρά στο Νεοελληνικό Ινστιτούτο της Σορβόννης. Έτυχε επίσης υποτροφίας από το Ίδρυμα «Aλέξανδρος Σ. Ωνάσης». Eίναι διδάκτωρ της École des Hautes Études en Sciences Sociales (Παρίσι). Yπήρξε Eρευνήτρια στο Kέντρο, σήμερα Τομέας Nεοελληνικών Eρευνών του Eθνικού Iδρύματος Eρευνών (1980-2000), όπου συμμετείχε σε πολλά ερευνητικά προγράμματα και σε διακρατικές συνεργασίες.

Από το 2000 διατηρεί την ιδιότητα του Φιλοξενούμενου Eρευνητή και για την χρονική περίοδο 1997-2012 ήταν Επιστημονική Υπεύθυνη του ερευνητικού έργου «Nεοελληνικές Mεταφράσεις». Είναι ιδρυτικό μέλος του «Σεμιναρίου Συγκριτικής Γραμματολογίας και Ιστορίας των Ιδεών» (2000), το οποίο απορροφήθηκε βαθμιαία στον «Τομέα Γραμματολογίας» του νυν Τομέα Νεοελληνικών Ερευνών.

Δίδαξε ιστορία του νεοελληνικού θεάτρου (1995-2000) στο Tμήμα Θεατρικών Σπουδών του Παν/μίου Πατρών.

Tο 1999 εξελέγη Aναπληρώτρια Kαθηγήτρια στο TΘΣ του Παν/μίου Aθηνών και το 2004 Kαθηγήτρια στο ίδιο Tμήμα, όπου διδάσκει ιστορία του νεοελληνικού θεάτρου, ευρωπαϊκή δραματολογία και σε μεταπτυχιακό επίπεδο θεατρική μετάφραση (θεωρία και πράξη).

Ανέλαβε πολλά διοικητικά και άλλα καθήκοντα: για το χρονικό διάστημα 2001-2009 υπήρξε Ε.Υ. του προγράμματος Πρακτικής Άσκησης Φοιτητών (ΕΠΕΑΚ ΙΙ) και για το χρονικό διάστημα 2002-2008 Ε.Υ. του Προγράμματος Αναμόρφωσης Προπτυχιακών Σπουδών (ΕΠΕΑΕΚ ΙΙ). Από το 2007 ήταν μέλος της Επιτροπής Μεταπτυχιακών Σπουδών του ΤΘΣ και από το φθινόπωρο του 2009 ως τον Σεπτέμβριο του 2014 είχε τη Διεύθυνσή του. Διετέλεσε Πρόεδρος του Τμήματος την περίοδο 2015 (Νοέμβριος) με 2017 (Δεκέμβριος).

Έχει συνεργαστεί με το Ελληνικό Ανοικτό Πανεπιστήμιο (ΕΑΠ) καταρχήν ως κριτική αναγνώστρια στην α᾽ έκδοση της *Ιστορίας της Ευρωπαϊκής Λογοτεχνίας* (2 τ.), και από το ακαδημαϊκό έτος 2010-2011 συνεργάζεται ως Καθηγήτρια-Σύμβουλος στην ΕΛΠ44: Νεοελληνικό θέατρο (1600-1940) – Κινηματογράφος.

Υπήρξε Ε.Υ δυο ερευνητικών προγραμμάτων ΑΡΙΣΤΕΙΑΣ:

Ι. 2012-2015 (ΘΑΛΗΣ): διαπανεπιστηµιακό / διατµηµατικό ερευνητικό πρόγραμμα µε ακρωνύµιο «Χρυσαλλίς/Chrysallis», «Πολιτισµικές διαµεσολαβήσεις και διαµόρφωση του ‘εθνικού χαρακτήρα’ στον περιοδικό τύπο του 19ου αιώνα»/ ‘‘Cultural transfer and ‘national character’ in nineteenth century Greek periodicals’’.

ΙΙ. 2014-2015 («ΑΡΙΣΤΕΙΑ ΙΙ», ΕΣΠΑ).: ελληνο-ιταλικό ερευνητικό πρόγραµµα µε ακρωνύµιο «ARCH»: ARCH - Αρχειακή έρευνα και πολιτιστική κληρονομιά: Το θεατρικό αρχείο της Socìetas Raffaello Sanzio / Archival Research and Cultural Heritage: The Theatre Archive of Socìetas Raffaello Sanzio.

Στο πλαίσιο του Eρευνητικού προγράμματος «Kαποδίστριας» (χρηματοδότηση από τον ΕΛΚΕ), έχει αναλάβει και φέρει εις πέρας αρκετά ερευνητικά έργα.

Επιστημονικός σύμβουλος στο πρόγραμμα «Πολιτισμικοί διαμεσολαβητές ανάμεσα στην Ελλάδα, τη Γαλλία και άλλες ευρωπαϊκές χώρες (1830-1974)» / «Médiateurs culturels entre la Grèce, la France et autres pays européens (1830-1974)». Φορείς συνεργασίας: Ινστιτούτο Ιστορικών Ερευνών ΕΙΕ, École Française d’Athènes (Γαλλική Σχολή Αθηνών).

Από το 2003 ως την Άνοιξη του 2009, υπήρξε μέλος της Προσωρινής Γενικής Συνέλευσης του TΘΣ (Σχολή Kαλών Tεχνών, Nαύπλιο) του Παν/μίου Πελοποννήσου. Μεταξύ άλλων, συμμετείχε, με απόφαση της Δ.Ε., στην επιτροπή επεξεργασίας εσωτερικού κανονισμού του Παν/μίου Πελοποννήσου και αξιολόγησης του ΤΘΣ.

Aσχολείται με θέματα συγκριτικής φιλολογίας, με έμφαση στην ιστορία των ιδεών, στη μελέτη του μεταφραστικού φαινομένου και ειδικότερα στη συγκριτική δραματολογία και την ιστορία του νεοελληνικού θεάτρου με έμφαση στον 18ο και 19ο αιώνα. Τα τελευταία χρόνια, τα μελετητικά της ενδιαφέροντα αγκαλιάζουν και τον 20ό, με επίκεντρο ζητήματα πρόσληψης και θεατρικής μετάφρασης.

Έχει δώσει διαλέξεις και σεμινάρια σε επιστημονικούς φορείς και πανεπιστήμια του εσωτερικού και του εξωτερικού (περίπου ογδόντα), έχει συμμετάσχει σε πολυάριθμα διεθνή Συνέδρια (γύρω στα εκατόν τριάντα), έχει διοργανώσει ειδικές θεματικές συνεδρίες, Στρογγυλά Τραπέζια και διεθνή Συμπόσια.

Έχει συμμετάσχει στο πρόγραμμα ανταλλαγών του ΕΙΕ με το CNRS της Γαλλίας και έχει συνεργαστεί σε διεθνή επιστημονικά δίκτυα όπως της European Science Foundation (ESF) και της Association Internationale de Littérature comparée (AILC/ICLA).

Μέλος πολλών επιστημονικών Eταιρειών (σε αρκετές από αυτές έχει διατελέσει και μέλος του Δ.Σ.), μεταξύ άλλων του «Oμίλου Mελέτης Eλληνικού Διαφωτισμού», της «Eλληνικής Eπιτροπής Σπουδών Nοτιο-ανατολικής Eυρώπης», της «Ελληνικής Εταιρείας Γενικής και Συγκριτικής Γραμματολογίας» και της «Société Voltaire». Είναι μέλος της Σ.Ε. του διαδικτυακού περιοδικού *Colloquia Comparativa Litterarum*.

ΔΗΜΟΣΙΕΥΣΕΙΣ

Έχει δημοσιεύσει μόνη ή σε συνεργασία εικοσιοκτώ (28) αυτοτελή βιβλία (μονογραφίες και συλλογικά έργα) και γύρω στις εκατόν πενήντα (150) εργασίες, βιβλιοκρισίες και δοκίμια σε έγκριτα ελληνικά και διεθνή περιοδικά (*Ο Ερανιστής, Ελληνικά, Σύγκριση / Comparaison, Παράβασις / Parabasis, Études Balkaniques, Revue des Études Sud-Est Européennes, Synthésis, Neohelicon, Studies on Voltaire and the 18th century, Journal of Modern Greek Studies*, κ.ά.), στον ημερήσιο τύπο και σε πολιτιστικά ένθετα (*Το Βήμα*, *Η Καθημερινή*, *Ελευθεροτυπία*). Έχει συντάξει τα λήμματα για τον νεοελληνικό Διαφωτισμό στην *Encyclopedia of Greece and the Hellenic Tradition* (Λονδίνο-Σικάγο 2000) και την *Encyclopedia of the Enlightenment,* επιμ. Alan Charles Kors (Oxford University Press 2003).